Kožné problémy na chrbte.
Dobrý deň mam nasadenu liečbu cyteal po sprche a canifug 1x denne na postihnuté miesta. Ako dlho je potrebné pokračovať v liečbe aby fľaky na chrbte úplne zmizli. Je možné ešte liečbu niečím podporiť  resp.urychlit, napr.vitamíny, strava a pod.
Dobrý deň,
ďakujeme za Vašu otázku.
CYTEAL je antiseptický, antibakteriálny a fungicídny penivý liek, ktorý je určený na vonkajšie použitie. Zabraňuje vzniku opakovanej infekcie kože potlačením rastu baktérií a húb, čím ju dezinfikuje. Používa sa v kožnom lekárstve pri cielenej liečbe kožných ochorení ako je napr. akné, sparenina, hubové ochorenia kože a vred predkolenia, ktoré sú už infikované). Taktiež sa používa v chirurgii na dezinfekciu rán. Odporúča sa nanášať 1 alebo 2x denne buď nezriedený alebo zriedený až do pomeru 1:5, zvyčajne 2-4 týždne. Liečba má trvať 7 až 15 dní podľa toho, ako sa chrasta odstráni alebo infekcia pretrváva. Občas je potrebné, aby liečba trvala dlhšie ako 4 týždne. Ak sa po 5 dňoch liečby infekcia nezlepší alebo sa zhorší, je potrebné obrátiť sa na lekára.
Canifug je liek, ktorý obsahuje liečivo klotrimazol, kotré patrí medzi antimykotiká (látky s protihubovým účinkom). Používa sa lokálne na liečbu kožných ochorení spôsobených dermatofytmi, kvasinkami (napr. rodu Candida), plesňami a inými organizmami, ako je napr. Malassezia furfur. Takéto infekcie sa môžu prejavovať ako mykózy nôh, mykózy kože a kožných záhybov, povrchové kandidózy, Pityriasis versicolor (tzv. tinea versicolor). Ak nie je odporučené inak, roztok sa nanáša na postihnuté miesta 2-3x denne. Na úspešnú liečbu je dôležité používať roztok pravidelne a dostatočne dlho. Dĺžka liečby je rôzna a závisí od rôznych faktorov, ako je napríklad rozsah a lokalizácia postihnutia. Aby sa dosiahlo úplné vyliečenie, nesmie sa liečba prerušiť po odznení akútnych zápalových príznakov alebo subjektívnych ťažkostí, ale musí sa v nej pokračovať najmenej 4 týždne. Pityriasis versicolor sa hojí zvyčajne po 1–3 týždňoch liečby. V prípade liečby tinea pedis treba v liečbe pokračovať (aby sa zabránilo opakovaniu ochorenia) ďalšie 2 týždne po vymiznutí všetkých príznakov.
Ako podpornú liečbu odporúčam podporiť imunitný systém. Zvýšiť príjem vitamínu C, D či zinku. Vhodné su taktiež probiotiká, ktoré napomáhajú udržiavať správnu črevnú mikroflóru, a pôsobia priaznivo na imunitný systém. Vhodné su napríklad
Lactobacily
. Taktiež sa treba vyhnúť konzumácii potravín, ktoré napomáhajú rýchlemu množeniu plesní. Tam patria sladkosti,pečivo a mliečne výrobky (najmä syr a jogurt). Počas liečby by ste sa taktiež mali vyhýbať aj konzumácii alkoholu.
Ak sa po odporúčanom čase liečby nedostaví zlepšenie príznakov, ďaľšie možnosti liečby odporúčam konzultovať so svojím lekárom. Taktiež ide o lieky viazané na lekársky predpis, ktoré sú indikované lekárom. Vzhľadom na to sa treba riadiť jeho pokynmi.
Prajem pekný zbytok dňa.
S pozdravom,
PharmDr. Anna Pacalajová